मुंबई हमलों में आईएसआई का हाथ नहीं : मलिक  
पाकिस्तान के गृहमंत्री रहमान मलिक ने कहा कि साल 2008 के मुंबई हमलों में पाकिस्तानी खुफिया एजेंसी आईएसआई का हाथ नहीं था।
पाकिस्तान के गृहमंत्री रहमान मलिक ने कहा कि साल 2008 के मुंबई हमलों में पाकिस्तानी खुफिया एजेंसी आईएसआई का हाथ नहीं था।  मलिक का यह बयान, मुंबई हमलों के आरोप में गिरफ्तार किए गए पाकिस्तानी मूल के कनाडाई नागरिक तहव्वुर हुसैन राणा के उस बयान के करीब हफ्तेभर बाद आया है जिसमें राणा ने एक अमेरिकी अदालत के सामने दावा किया था कि उसने पाकिस्तानी सरकार और आईएसआई के आदेश पर ही हमलों के लिए सहायता उपलब्ध कराई थी।  मलिक ने कहा कि आईएसआई इस हमले में शामिल नहीं थी और यदि वह शामिल होती तो पाकिस्तानी सरकार इस मामले को अदालत में लेकर नहीं जाती।  भारतीय पत्रकारों के एक समूह से मलिक ने कहा कि मुंबई हमलों की जांच के घेरे में जो भी मुख्य लोग हैं उनसे पूछताछ करने के लिए पाकिस्तान भी एक न्यायिक आयोग को भारत भेजना चाहता है ताकि सबूतों को जमा कर पाकिस्तानी संदिग्धों पर मुकदमा चलाया जा सके।